บ้านปูแจ้งร่วมหุ้นออสเตรเลีย
บ้านปูแจ้งตลาดหลักทรัพย์ บริษัทย่อยเข้าร่วมหุ้นกับบริษัทจดทะเบียนหลักทรัพย์ในออสเตรเลีย ขุดหาแหล่งถ่านหินในมองโกล
8 มี.ค. 2554

บ้านปูแจ้งตลาดหลักทรัพย์ บริษัทย่อยเข้าร่วมหุ้นกับบริษัทจดทะเบียนหลักทรัพย์ในออสเตรเลีย ขุดหาแหล่งถ่านหินในมองโกล 
บริษัท บ้านปู (BANPU) แจ้งให้ตลาดหลักทรัพย์แห่งประเทศไทยทราบว่า บริษัท Banpu Minerals (Singapore) Pte. Ltd. ("BMS") (ซึ่งเป็นบริษัทย่อยที่บริษัทฯ ถือหุ้นร้อยละ 100) ได้เข้าร่วมเป็นหุ้นส่วนทางธุรกิจ (Strategic Partnership) กับบริษัท Hunnu Coal Limited ("Hunnu") ซึ่งเป็นบริษัทจดทะเบียนในตลาดหลักทรัพย์ประเทศออสเตรเลีย ที่มีแหล่งถ่านหินที่อยู่ระหว่างการพัฒนาเป็นจำนวนหลายแหล่งในประเทศมองโกเลีย
ในการนี้บริษัท BMS ได้ทำการเข้าซื้อหุ้นเพิ่มทุนจำนวน 30 ล้านหุ้น ใน Hunnu ในลักษณะการจัดสรรแบบเฉพาะเจาะจง (Private Placement) ที่มูลค่า 1.50 เหรียญออสเตรเลียต่อหุ้น หรือเป็นจำนวนเงินทั้งสิ้น 45 ล้านเหรียญออสเตรเลีย (เทียบเท่าประมาณ 1,402.2 ล้านบาทตามอัตราแลกเปลี่ยน 31.16 บาทต่อเหรียญออสเตรเลีย ณ วันที่ 7 มีนาคม 2554) การเข้าซื้อหุ้นดังกล่าวส่งผลให้ BMS เข้าถือครองหุ้นใน Hunnu เป็นสัดส่วนร้อยละ 12.39 ของจำนวนหุ้นทั้งหมด และยังมีผลให้ BMS เป็นผู้ถือหุ้นรายใหญ่ที่สุดใน Hunnu
เหตุผลสำคัญในการเข้าซื้อหุ้นนี้ ทางบริษัทฯ เห็นว่าเป็นการสร้างโอกาสที่ดีในการเข้าพัฒนาแหล่งถ่านหินที่มีศักยภาพในประเทศมองโกเลียซึ่งเป็นประเทศที่ประกอบด้วยปริมาณสำรองถ่านหินเป็นจำนวนมาก มีโครงสร้างพื้นฐานที่พัฒนาอย่างรวดเร็ว และมีความได้เปรียบทางภูมิศาสตร์ที่เอื้ออำนวยต่อการส่งออกไปยังตลาดใกล้เคียงเช่นสาธารณรัฐประชาชนจีน
Hunnu เป็นผู้สำรวจและพัฒนาแหล่งถ่านหินทั้ง Thermal และ Coking รายสำคัญในพื้นที่ South Gobi ประเทศมองโกเลีย ปัจจุบันได้ดำเนินการสำรวจและพัฒนาแหล่งถ่านหินทั้งสิ้น 10 แหล่งด้วยกัน โดย 2 แหล่งที่ได้รับการสำรวจแล้วมีปริมาณสำรองถ่านหิน Coal Resources ที่ได้รับการรับรองตามมาตรฐาน JORC แล้วรวมกันเป็นจำนวนกว่า 400 ล้านตัน